Ek deel graag met julle die potlode, penne en ink wat ek gebruik vir my mandalas (sien foto-lys), maar dit is verseker NIE die enigste opsies nie. Die potlode en penne wat ek gebruik is baie duursaam omrede my oorspronklike werke tekoop aangebied word. Hierdie spesifieke make kan moontlik vir jou ‘n onnodige groot uitgawe wees vir die doel van inkleur, naamlik die vreugde en ontspanning daarvan.
Ek het die dikste opsie van PAPIER vir die inkleurboek gekies sodat jy meer opsies het vir die medium wat jy gebruik, maar onthou, papier bly papier en as dit oor en oor met vloeistof (verf-produkte) deurdrenk word, gaan dit begin krom trek. Weens die dikte van die papier behoort geen medium deur te slaan na die volgende blad toe nie, maar die binding van die inkleurboek is ook deurdag gekies – dat dit gelym is (soos ‘n sketsboek) op die rugkant – en gevolglik kan jy die bladsye mooi uitskeur sodat jy op ‘n ander oppervlak kan sit en inkleur as jy wil. Lekker inkleur!